חסון חסון

חסון חסון (בערבית: حسون حسون; נולד ב-1963) הוא קצין צה"ל דרוזי-ישראלי בדרגת תת-אלוף (במיל') ששירת במטה לביטחון לאומי. קודם לכן שירת כמזכיר הצבאי לנשיא המדינה.

ביוגרפיה
חסון נולד וגדל בדלית אל-כרמל, אביו סברי חסון שירת כקצין ביחידת המיעוטים בצה"ל. חסון התגייס לצה"ל בשנת 1981. הוא החל את שירותו הצבאי בחטיבת גולני, עבר קורס קצינים והמשיך בחטיבה עד לתפקיד מפקד פלוגה, שלאחריו שימש כמפקד בבית הספר לקצינים של צה"ל. בהמשך שימש בתפקידי פיקוד שונים בחיל המודיעין. במהלך האינתיפאדה הראשונה שימש חסון כקצין מבצעים מיוחדים בחטיבת מנשה של אוגדת יהודה ושומרון והשתתף במבצעים שונים. בשנים 2001 – 2004 שירת במטה ללוחמה בטרור שבמשרד ראש הממשלה. לאחר תפקיד זה למד במכללה לביטחון לאומי, שם סיים את לימודיו ב-2007, כשבמקביל הוא שימש בתפקידים שונים בחיל המודיעין. במהלך שירותו עוטר חסון בצל"ש אלוף.

ב-1 ביולי 2008 מונה למזכיר הצבאי לנשיא המדינה, שמעון פרס, כשהוא מחליף בתפקיד את תת-אלוף שמעון חפץ, ששימש בתפקיד 15 שנים. לאחר כשבועיים, ב-14 ביולי, הועלה חסון לדרגת תת-אלוף. הוא המשיך בתפקיד גם בתקופת כהונתו של הנשיא ראובן ריבלין עד 31 במאי 2016.

ב-14 ביוני 2017, לאחר 36 שנות שירות, הודיע חסון כי הוא פורש מצה"ל.

ב-14 בינואר 2019, לקראת הבחירות לכנסת העשרים ואחת פורסם כי חסון הצטרף לרשימת מפלגת חוסן לישראל בראשות בני גנץ שהוקמה לקראת בחירות אלו. לקראת הבחירות התאחדה המפלגה עם מפלגות נוספות לרשימת כחול לבן וחסון לא התמודד ברשימה המשותפת בשל רצונו להתמקד בבניית עסקיו. ב-1 במרץ 2021 הצטרף לתנועת הביטחוניסטים. ביולי של אותה שנה הוענק לו תואר דוקטור לשם כבוד על ידי המרכז הבינתחומי הרצליה.

השכלה וחיים אישיים 
חסון, נשוי ואב לארבעה, הוא בעל תואר ראשון במשפטים מהמרכז הבינתחומי הרצליה ותואר שני במדעי המדינה. בן דודו הוא אכרם חסון, חבר כנסת לשעבר מטעם סיעות קדימה וכולנו.

קישורים חיצוניים 

 
 איציק וולף, לראשונה: מזכיר צבאי דרוזי לנשיא, 28 במרץ 2008, באתר חדשות מחלקה ראשונה
 
 חסון חסון, צבא של איש אחד, ישראל היום,  29 בספטמבר 2016

הערות שוליים 

בוגרי המכללה לביטחון לאומי
בוגרי המרכז הבינתחומי הרצליה: משפטים
דלית אל-כרמל: אישים
משפטנים דרוזים ישראלים
דרוזים ישראלים
חברי הביטחוניסטים
חיילי אגף המודיעין
מזכירים צבאיים של נשיא המדינה
מעוטרי צל"ש אלוף
תתי-אלופים בצה"ל
מקבלי תואר דוקטור לשם כבוד מאוניברסיטת רייכמן
ישראלים שנולדו ב-1963